አገልግሎቱ የ3 ነጥብ 16 ቢሊዮን ብር   ግዥ ፈጽሟል
አዲስ አበባ፡- የመንግስት ግዥና ንብረት ማስወገድ አገልግሎት ባለፉት ዘጠኝ ወራት የሶስት ነጥብ 16 ቢሊዮን ብር ግዥ መፈጸሙን አስታወቀ። 
የአገልግሎቱ የህዝብ ግንኙነት ዳይሬክተር አቶ መላኩ ዳፋሊ፤ ለአዲስ ዘመን ጋዜጣ እንደገለጹት ተቋማቸው በ2012 በጀት ዓመት ዘጠኝ ወራት ለማከናወን ካቀዳቸው ሥራዎች 3 ቢሊዮን 160 ሚሊዮን 778 ሺህ 591 ብር ግዥ በመፈጸምና ንብረቶችን በማስወገድ የእቅዱን 84 ነጥብ 3 በመቶ አከናውኗል። 
በዘጠኝ ወራት ከተገዛው 3 ነጥብ 16 ቢሊዮን ብር ውስጥ 1 ቢሊዮን 809 ሚሊዮን 727 ሺህ 331 ብር ለፌዴራል ባለበጀት መስሪያ ቤቶችና የመንግስት ዩኒቨርሲቲዎች የሚጠቀሙባቸው የኢንፎርሜሽን ቴክሎጂ ዕቃዎች፣ የጽህፈት መሳሪያዎች፣ የጽዳት፣ የፈርኒቸር ዕቃዎች መሆናቸውን ተናግረዋል። 
እንደ አቶ አቶ መላኩ ማብራሪያ ቀሪው 1 ቢሊዮን 341 ሚሊዮን 55ሺ 260 ብር የስትራቴጂክ የስንዴ ግዥ ሲሆን ግዥው ተፈጽሞ ውሉን እንዲያስተዳድሩ ለብሄራዊ የአደጋ ስጋት ስራ አመራር ኮሚሽን ተልኳል ብለዋል። 
ከዚህም በተጨማሪ ለጠቅላይ ሚኒስትር ጽህፈት ቤት ስድስት ተሽከርካሪዎች ግዥ በብር 9 ሚሊዮን 996 ሺ ግዥ ተፈጽሞ ለተቋሞ ተሏልፏል። የፌዴራል መስሪያ ቤቶች የተሽከርካሪ ችግር ለመቅረፍም የ305 መኪኖች ግዥ በ8 ሚሊዮን 4ሺ 60 ዶላር ተገዝተው ጅቡቲ ወደብ ደርስዋል። በጠቅላላው በዘጠኝ ወራት ውስጥ ግዥ የተፈጸመው ከ27 አቅራቢዎች ጋር ሲሆን 54 ውሎች መፈረማቸውንም ገልጸዋል። 
ንብረት ማስወገድን በተመለከተም ዳይሬክተሩ፤ 95 ተሽከርካሪዎችን፣ ቁርጥራጭ ብረቶችንና ሌሎች እቃዎችን በማስወገድ በዘጠኝ ወራት ውስጥ 44 ሚሊዮን 167 ሺህ 579 ብር ገቢ መገኘቱንም አመልክተዋል። የገበያ ዋጋ ጥናት በማድረግ በሽያጭ የሚወገዱ 68 የተለያዩ ሞዴል ተሸከርካሪዎችን፣ 135 ዓይነት የተሽከርካሪ ጥገና አገልግሎት፣ 48 ጠረጴዛዎች ፣ 19 የተለያዩ የኔትወርክ አክሰሪዎች ፣ የ8 ዓይነት ሞዴል አዲስ ተሽከርካሪዎች ግዥዎች እና 11 ልዩ ልዩ ዕቃዎች ወቅታዊ የገበያ ዋጋ አገልግሎት ማጥናቱንም ጠቁመዋል። 
ባለፉት ዘጠኝ ወራት ከባለድርሻ አካላትና ከተገልጋዮች ጋር አገልግሎቱ በሚያከናወናቸው ስራዎች ላይ የጋራ ግንዛቤ ለመፍጠር፣ በችግሮች ላይ ለመወያየትና መፍትሄ ለማስቀመጥ እንዲቻል 450 ከሚሆኑ ተጠቃሚ መስሪያ ቤቶችና አቅራቢ ድርጅቶች ጋር ሶስት ጊዜ፣ በአገልግሎቱ ስራዎች ላይ በቀጥታ ትስስርና ግንኙነት ካላቸው 16 ቁልፍ ባለድርሻ አካላት፣ ከፌዴራል ባለበጀት መስሪያ ቤቶችና የመንግስት ዩኒቨርሲቲዎች እንዲሁም ከተጫራቾች ጋር በማዕቀፍ ስምምነት ግዥ አፈጻጸም ዙሪያ መድረኮች ማካሄዱንም ዳይሬክተሩ ተናግረዋል።
አዲስ ዘመን ግንቦት 16/2012አጎናፍር ገዛኽኝ